Weermagvakbond uit die veld geslaan oor ‘kolonel Molefe’Brian Molefe Foto: ANA Mediaberigte oor die naweek beweer Molefe, ŉ erekolonel, kon daarin slaag om van ŉ sogenaamde “Gupta-luitenant” na ŉ hoogs betaalde weermagkolonel bevorder te word. City Press het berig Molefe is opgeroep vir aktiewe diens uit die Reserwemag en dat hy sedert Augustus R57 000 ŉ maand verdien. Adv. Pikkie Greeff, nasionale sekretaris van Sanwu, het in reaksie hierop gesê die nuus dat Molefe onbepaald opgeroep is, is “verstommend om die minste te sê”. ŉ Erekolonel van die Reserwemag kom volgens wet nie in aanmerking om vir aktiewe diens opgeroep te word nie. “ŉ Geldige oproep tot aktiewe diens vereis dat die posbekleër ŉ baie goeie militêre rang, wat verkry word deur militêre opleiding, en die nodige kwalifikasies moet hê. Dit vereis ook dat ŉ beampte ŉ offisiersrang beklee. Molefe voldoen aan geen van dié vereistes nie en sy oproep tot aktiewe diens is dus onwettig en kom neer op bedrog,” het Greeff gesê. “Dit is verder verregaande dat sy salaris terugdateer na ŉ datum toe hy nie eens in aktiewe diens was nie. Dit is reeds ŉ afsonderlike vorm van bedrog.” Greeff het gesê dit is duidelik dat sekere elemente in die weermag se bestuursvlak besluit het om met welwillendheid teenoor Molefe op te tree en dit is niks anders as ŉ “werk vir ŉ vriend”-skandaal nie. Die vakbond het die hoof van die weermag uitgedaag om die wettigheid van Molefe se oproep tot diensbekleding te bewys. Die vakbond het aangedui dat hy vandeesweek ŉ klag van bedrog by die polisie aanhangig gaan maak en eis verder dat Molefe se oproep onmiddellik teruggetrek word. Nóg Molefe nóg die weermag kon vir kommentaar bereik word.